Kymenlaakson Journalistit ry

YLEINEN KOKOUS sähköpostikokouksena 4.-11.5.2015 PÖYTÄKIRJA.
Aihe: Yhdistyksen vuosikokous edellytti hallitusta selvittämään yhdistyksemme Itä-Suomen Sanomalehtimiesyhdistykseen yhdistymisen hyödyt ja haitat.

1. Puheenjohtaja Arja Ukkonen avasi kokouksen 4.5.2105 klo 14.58.

2. Aiheen esittely: Vuosikokouksessa 21.3.2015 päätettiin, että yleinen kokous yhdistymisestä Itä-Suomen Sanomalehtimiesyhdistykseen järjestettäisiin syksyllä. Hallitus päätti kuitenkin kokouksessaan 2.5.2015 aikaistaa yleisen kokouksen järjestämistä ja toteuttaa kokouksen sähköpostitse, koska yhdistymisen haitat ovat niin paljon suuremmat kuin edut. Hallitus totesi, että koosteessa mainitut edut ovat vain mahdollisuuksia, ei varmoja etuja. Haitoista sen sijaan voimme olla varmoja. Itä-Suomen Sanomalehtimiesyhdistys ei halua muuttaa nimeään eikä ottaa taloudelliseksi taakakseen meille tärkeää Kalliolaa. Kalliola täytyisi yhdistämistapauksessa joko myydä tai meidän pitäisi perustaa vaikkapa oma Journalistiliitosta riippumaton oma Kalliola-yhdistys. Säätiötä Journalistiliitto ei suosita raskaan hallinnon ja Mikkelissä ilmenneen ikävän kavallustapauksen vuoksi. Hallitus totesi, että Journalistiliiton tukea vailla oleva yhdistys on elinkelvoton. Vuokrat täytyisi nostaa niin korkeaksi, että vuokraajia ei olisi. Näkemyksemme on, että Kalliola nykyisellään edistää jäsenten hyvinvointia, ja on siten Journalistiliiton tavoitteiden mukaista toimintaa.
 
Kalliolan arvo on epävirallisen arvion mukaan 150 000 – 200 000 euroa, mahdollisesti enemmänkin. Arvo tulee ennen kaikkea lähellä kaupunkikeskuksia sijaitsevasta merenrantatontista. Jos Kalliola myytäisiin, rahat menisivät paljolti ISSY:n jäsenten hyväksi esimerkiksi stipendien jakoon, koska ISSY:ssä on enemmän jäseniä kuin meillä (ISSY 233, Kymenlaakson Journalistit 151). Myös toimintatavat ovat meillä ja ISSY:ssä erilaiset. Me arvostamme sitä, että jäsenen ei tarvitse eristää yhdistystoimintaa perhe-elämästä, vaan moniin tapahtumiin perheen jäsenet ovat tervetulleita. ISSY:ssä on tiukempi suhtautuminen aveceihin. Myös ansioiden hankintatapa on toinen. Meille Kalliola tuottaa vuokrina tänäkin vuonna noin 1400 euroa, moni nuori jäsen on innostunut Kalliolasta. ISSY pitää Arkankeli-lomapaikkansa Taipalsaarella maksuttomana, ja hankkii ansionsa Ampiainen-vappulehdellä ja osakkeidensa tuotolla. Meille taas vappulehti tuntuu menneeltä ajalta.
 
Hallitus on selvittänyt myös mahdollisuutta liittyä Helsingin Sanomalehtimiesyhdistykseen. Siellä vastaanotto on myönteinen. Hallitus totesi kuitenkin, että lähes 2000 jäsenen yhdistyksessä jäisimme jalkoihin. Alajaosto ei paranna tilannetta, varsinkin kun liiasta byrokratiasta halutaan liitossa yleisesti luopua.
 
Jokseenkin varmaa kuitenkin on, että Journalistiliiton yhdistyskenttä on lähivuosina muutoksissa. Periaatteessa kaikissa yhdistyksissä on aktiivisuusongelmia. Jäämme odottamaan Journalistiliiton ratkaisuja.
 
3. HALLITUKSEN ESITYS: Kymenlaakson Journalistit ry jatkaa itsenäisenä yhdistyksenä.

4. Kokouksen päättäminen:
Kokoukseen tuli kaikkiaan 30 kannanottoa. 
Hallituksen esitystä kannattavia mielipiteitä oli hallituksen esitystä kannattavat jäsenet mukaan luettuna 23, hallituksen esitystä vastustavia 5, kyllä ja ei –kanta oli yhdellä ja keskustelua täydensi yksi mielipide.
 
Painavat kriittiset mielipiteet hallitus tallettaa ja hyödyntää niitä tarvittaessa myöhemmin. Todettakoon, että Kalliola on ollut hyvin ahkerassa käytössä ja on koko jäsenistölle luonteva kokoontumispaikka. Kalliola edistää näin jäsenistön yhteyden pitoa. Viime vuosina satsauksia Kalliolaan on tehty melko runsaasti, mutta tulevina vuosina uusia rakennusprojekteja ei ole tiedossa. Satsaukset keskittyvät kunnossapitoon. OP-Kiinteistökeskus on arvioinut Kalliolan arvon: se on 170 000 euroa (10 prosentin heilahdus suuntaan tai toiseen mahdollinen).
 
Lähes tulkoon kaikilla Journalistiliiton yhdistyksillä on mökki, joten emme siinä suhteessa ole poikkeavia. Kymenlaaksossa on aktiivisempaa toimintaa kuin monissa muissa yhdistyksissä. Epäilijä tutkikoon eri yhdistysten toimintaa Journalistiliiton sivuilta! Yhteistyötä Itä-Suomen Sanomalehtimiesyhdistyksen ja Helsingin Sanomalehtimiesyhdistyksen kanssa jatketaan.

KOKOUKSEN PÄÄTÖS: Koska hallituksen esitystä kannattavia on suuri enemmistö, hallituksen esitys on tullut kokouksen päätökseksi. Kymenlaakson Journalistit ry jatkaa itsenäisenä yhdistyksenä.
Puheenjohtaja päätti kokouksen 12.5.2015 klo 12.59.

Liitteet: — Kouvolan Sanomien toimitusosasto aloite
— Yhdistymisselvityksen edut ja haitat
— Sähköpostikokouksessa 4.-11.5.2015 käyty keskustelu

Pöytäkirjantarkastajien lausunnot:

Tutustuttuani Kymenlaakson Journalistit ry:n sähköpostikokouksena 4.-11. toukokuuta 2015 pidetyn yleisen kokouksen pöytäkirjoihin ja liitteisiin, totean pöytäkirjan vastaavan sähköpostikokouksen kulkua ja hyväksyn siitä laaditun pöytäkirjan.

Kouvolassa 2015-05-12
Kai-Pekka Vesalainen

Pöytäkirjantarkastajien lausunnot:
15.5.2015: Hyväksyn pöytäkirjan: Timo Uusiniitty

____________________________________		___________________________________
Arja Ukkonen, puheenjohtaja				Ritva Launeskoski, sihteeri